
Personer i
Drømmen om et annet liv

 

 

 


  	Sørheim	–	fraflyttet husmannsplass

  	Jenny	–	fattig kvinne, også kalt fru Sørheim (død)

  	Knut	–	Jennys eldste sønn

  	Jens	–	Jennys yngste sønn (død)

  	 

  	Familien Jellerød

  	Paal-Martin	–	storbonde (død)

  	Thea	–	fattigjenta fra Sørheim, storbondens enke

  	Myrna-Marie	–	storbondens første hustru (død)

  	Jostein	–	Paal-Martin og Myrna-Maries eldste sønn

  	Henrik	–	Paal Martin og Myrna-Maries yngste sønn (død)

  	Ingeborg	–	Paal Martins søster (enke)

  	Borghild	–	Paal Martins søster

  	Bjørn	–	Borghilds mann

  	Rikart og Osvald	–	Borghild og Bjørns sønner

  	Paal Arne, Martine og Ada	–	Ragnhild og Arnes barn

  	 

  	Tjenerskapet på Jellerød

  	Pernille	–	husmannskone

  	August	–	husmann

  	Carl Taraldsen	–	gårdskar

  	Gunhild	–	tjenestepike

  	Inga	–	tjenestepike

  	Thorbjørn	–	tidligere gårdsgutt (død)

  	 

  	Familien Andersen

  	Iver	–	gårdbruker

  	Mathilde	–	Ivers kone

  	Emilie	–	Iver og Mathildes eldste datter

  	 

  	På Lensmannsgården

  	Kjetil	–	lensmann

  	Synnøve	–	lensmannens kone

  	Irmelin	–	lensmannsparets datter

  	 

  	Familien Kirkevang

  	Hans-Kristian Kirkevang	–	prest, Iver Andersens fetter og Theas far

  	Edel Kirkevang	–	prestens kone

  	Tobias	–	presteparets yngste sønn

  	 

  	Andre

  	Herr Præsteng	–	prest

  	 

  	I København

  	Frøken Iris Rose Krag	–	Josteins husvertinne

  	Herr Jepsen	–	leietager hos Frøken Krag

  	Søren Olsen	–	leietager hos Frøken Krag

  	Juliane Jellerød	–	Josteins kone (død)

  	Henrik	–	Jostein og Julianes sønn

  	Myrna	–	Jostein og Julianes datter

  	Erik Westergaard	–	Josteins danske kamerat

  	Birgitte Lerche (Gitte)	–	Eriks kjæreste

  	Tante Siffen	–	Birgittes tante

  	Herr og fru Winter	–	driver et barnehjem





Slik sluttet forrige bok:

 

København, 23. desember 

Jostein dro hånden over pannen og pustet lettet ut. Udmerket Godt. Eksamen hadde gått over all forventning til tross for nettene med urolig søvn.

Han tok en slurk av kaffen mens blikket hvilte på den åpne avissiden foran ham. Togtidene til Silkeborg.

Han kunne undersøke. Bare for å se.

Nede fra oppgangen steg duften av forsiktige juleforberedelser opp til ham. Frøken Krag hadde invitert ham på julemiddag i morgen. I all enkelhet, som hun hadde sagt. Men han visste bedre. Hennes måltider «i all enkelhet» var alt annet enn beskjedne. Hun var overbevist om at uten mat og drikke, duger helten ikke. Det var i hvert fall det hun gjentok når han sa hun ikke måtte styre for hans skyld. Men kanskje hun faktisk skulle ha sin del av æren for samtlige UG som han hadde halt i land, siden dagen han fikk stryk?

Han hadde fortalt henne om invitasjonen til Jylland, og spilt på en rådvillhet som han ikke hadde. Fortsatt mente han at man ikke kom drassende til fremmede folk på julaften med to små barn. Men det ergret ham at frøken Krag hadde slått fast at det var helt uaktuelt at han skulle være noen andre steder enn hos henne. Hun påstod at hun følte ansvar for ham, og at hun hadde lovet faren hans å ta godt vare på ham.

Jostein sukket. Han så for seg en julekveld hvor han ikke slapp unna fotoalbumene hennes. Time etter time i hennes selskap. Han satte så utrolig stor pris på alt hun hadde gjort for ham, og han følte også at han stod i takknemlighetsgjeld til henne til langt opp over ørene. Men likevel … 

Det fristet så mye mer å dele «gutterom» med Erik og Henrik. Erik kjente ham snart like godt som han kjente seg selv – om man da så bort fra hemmeligheten om at Thea og Lovise var den samme … 

Han lot fingrene gli over avispapiret. Toget til Silkeborg. I morgen klokken 9.05. Fremme ved firetiden. Birgitte hadde sagt at de spiste julemiddag klokken seks, når julen var ringt inn.

Han skjøv avisen fra seg, for selvsagt skulle han ikke dra. Likevel var det ikke like enkelt å skyve tanken vekk. En kveld i frihet fristet, men kunne han gjøre dette mot frøken Krag? Han trengte bare å ta avgjørelsen – og i morgen ville han være på vei.


Kapittel 1

 

København, 23. desember 1895

Solen hang lavt over hovedstaden og malte gylne strøk over snøkledde tak og iskald brostein. Frostdisen danset i lyset, og røyksøylene fra byens mange piper steg rett til værs i den stille, klare ettermiddagen. Thea stod ved relingen med et fast grep om rekkverket da båten gled inn mot kai. Hjertet slo som en løs dør i storm, ujevnt og ustyrlig. Tenk om Jostein ikke hadde fått brevet? Det var så lett for dem der hjemme å si at dersom det skulle være tilfelle, så var det bare å forklare ham situasjonen, og han ville forstå.

Thea var slett ikke så sikker på det. Hun gruet seg veldig til å oppsøke ham siden han var fullstendig uvitende om at hun skulle komme. Hun fryktet at han ville misforstå. Kanskje han ville bli irritert på henne, si at hun ikke bare kunne komme på denne måten, og be henne respektere at han var tynget av sorg. Eller kanskje minne henne på at det var himmelvid forskjell på begjær og kjærlighet.

Thea kjente hvordan hjertet krympet seg. Hun hadde absolutt ingen baktanker med dette besøket. Tvert imot så ønsket hun bare å hjelpe ham, vise omsorg og støtte, på samme måte som hun ville ha gjort dersom hun hadde hatt Paal Martin ved sin side.

Hun skygget for øynene med en hanskekledd hånd og speidet utover folkemengden på kaien. Hun håpet å se et kjent ansikt, og to små som hun måtte bli kjent med på nytt. Det var tross alt et år siden hun hadde sett barna sist. Men Jostein var ikke å se.

– Ser De noe til familien Deres? lød stemmen ved siden av.

Den eldre damen som Thea hadde delt lugar med, speidet like spent utover folkemengden på bryggen.

– Nei … kanskje vi er litt tidlig ute, hørte Thea seg selv svare, enda klokken var halv tre, og hun visste at Paal Martin hadde gått i land et kvarter tidligere den gangen han besøkte Jostein.

Damen nikket, men lyste plutselig opp. – Der er de! Hun smilte varmt, vinket til familien sin, og grep kjapt hånden til Thea. – Husk adressen til pensjonatet. Og gledelig jul, kjære Dem. Hun forsvant ut av mengden med raske, bestemte skritt, og før Thea rakk å svare, ble de to skilt av mylderet og dampens brede kaskader.

Folk strømmet nedover landgangen i små flokker. Thea bar kofferten foran seg med begge hender og gikk mot skyssvognene som stod på rekke og rad. De fleste var mørke og lukket med skinnende hjul og lykter som blinket svakt i det gryende vintermørket. En vogn hadde gullbeslåtte beslag og et førersete hvor en pelskledd kusk satt. Det virket så staselig, nesten teatralsk, tenkte Thea. Men slik skulle det vel være, dette var tross alt Kongens by.

– Trenger den unge damen skyss?

Stemmen kom bakfra. Thea snudde seg brått. En vognmann i mørk frakk og filthatt løftet på hattebremmen.

– Ja takk. Jeg skal til Madam Birkes pensjonat, svarte hun raskt og dro lappen opp av kåpelommen. – Rosesmuget nummer to.

Mannen nikket med et lite, rutinert bukk. Han tok kofferten og gikk foran. Thea lot blikket sveipe én siste gang over folkemengden, før hun fulgte etter og steg opp i vognen. Hun løftet skjørtene og plasserte forsiktig de høyhælte støvlene på det glatte stigtrinnet. Inne i vognen var det dunkelt og lunt. Setet var smalt og trukket i mørk fløyel, gulvet var dekket med grov ull. Duften av lær, kull og et svakt hint av sigarrøyk svevde i luften.

Vognen knirket da den satte seg i bevegelse. Thea kjente at kulden i kinnene slapp taket og ble erstattet av en ny varme. En underlig blanding av forventning og håp, samt frykten for at hun – i beste mening – hadde satt noe ømt og skjørt på spill. Tenk om det fine vennskapet som hun og Jostein hadde bygget opp, ikke tålte utfordringen? Da kom hun aldri til å tilgi seg selv.

Frøken Krag stod på en krakk og strakte seg etter glasset med syltede kirsebær som var plassert helt øverst på hyllen inne i spiskammeret. Kinnene blusset av sinnsbevegelse, og hendene skalv lett. Jostein hadde nettopp vært på døren og takket ja til invitasjonen om å spise julemåltidet sammen med henne i morgen. Han hadde til og med bedt om unnskyldning, i tilfelle nølingen hans hadde gjort forberedelsene vanskelige for henne. Samtidig hadde han understreket at han ikke ville hun skulle gjøre noe ekstra ut av det på grunn av ham og barna. De kom uansett til å trekke seg tidlig tilbake til kvisten. Han var sliten, det var fortsatt søvnen han slet med, selv om han påstod at alt annet hadde gått seg til.

– De vet ikke Deres eget beste, unge mann, mumlet frøken Krag med et raskt blikk på den lille treesken innerst på hyllen. Der lå marsipangrisen med et rødt silkebånd rundt magen, forsvarlig pakket inn i vokset papir for å holde på fuktigheten, og omgitt av myk treull.

Hun ble rent opplivet ved tanken, og håpet at Jostein ville bli det samme når hun overrakte ham esken i morgen. For selvsagt var det han som skulle få mandelen. Hun hadde allerede bestemt seg for å stikke den ned i risalamanden akkurat der hun satte skjeen, slik at hun kunne være sikker på at han fikk den. Denne gangen skulle ingen kvinne komme imellom og lure gaven til seg. Hun bestemte seg for å pakke treesken inn i silkepapir etterpå, så den ble ekstra fin.

Men først måtte kirsebærsausen lages, slik at den bare kunne varmes opp før servering i morgen. At Jostein hadde kommet til fornuft og slått fra seg tanken på denne unødvendige togturen til Silkeborg, gjorde henne ikke bare glad og forventningsfull – hun fikk det travelt også. Hun var fast bestemt på å gi ham en julemiddag han sent ville glemme. Alt for å få se de sjarmerende smilehullene komme til syne på kinnene hans …

Hun rakk knapt å tenke tanken til ende før glasset gled ut av hendene hennes og falt i gulvet med et skarpt, uunngåelig smell.

– Nei, nei, nei, stønnet hun, og ble stående som fastfrosset på krakken da hun så hvordan de mørkerøde kirsebærene seilte rundt i en dam av syrlig sukkerlake og glasskår nede på de grove gulvplankene.

Et øyeblikk fryktet hun at Juliane kunne ha en finger med i spillet, men da hun sendte en rask bønn opp til Vårherre om hjelp, minnet Han henne på at det aldri var lurt å ha det så travelt at man ikke tok seg tid til å tørke fettet av fingrene.

Et kvarter senere stod hun i døren til kvisten med kurven på armen. Ullkåpen var kneppet helt opp i halsen, og et sjal var viklet stramt rundt hatt og hals til vern mot vinterkulden.

– Jeg blir nødt til å stikke ned til kjøpmannen, begynte hun kort. – Det har dessverre skjedd en fryktelig ulykke. Hun fortalte Jostein hva som hadde hendt, og sa at hun fryktet at det kunne være utsolgt så sent på dagen. – Det er en så vesentlig del av måltidet i morgen at jeg ikke vet mine arme råd om det skulle vise seg å være tomt overalt.

– Men er det så farlig om De sløyfer sausen? spurte Jostein. – Kan De ikke bare ta en klatt med syltetøy ved siden av i stedet?

– De vet ikke hva De snakker om, svarte frøken Krag og ristet oppgitt på hodet. – Det kunne da aldri falle meg inn å avspise mine gjester på denne måten på selveste julaften! Jeg sier som mor: Ingen jul uten varm kirsebærsaus til risalamanden!

Jostein visste ikke hva han skulle svare. Hans meninger betydde tydeligvis lite uansett.

– Jeg sier ikke imot, innvendte han lavt. – Varm kirsebærsaus gjør riskremen til en fest, men som sagt ønsker jeg ikke at De gjør noe ekstra for min skyld. Appetitten er ikke helt på høyden. Jeg lurer på om jeg brygger på noe? Eller kanskje jeg bare trenger et lite avbrekk fra det vante.

Blikket hans gled mot vinduet. Han tenkte på den ekstra nøkkelen som Erik hadde lånt ham til leiligheten i Brumleby. Dersom han ikke kom til Jylland for å feire jul med dem, kunne han bruke leiligheten så mye han ville, hadde de sagt. Den var større enn kvisten – og fremfor alt stille, hvis han trengte å få litt fred for frøken Krag. Birgitte hadde lånt trekassen med leker fra teateret igjen, og fylt på med noen ekstra, alt avtalt og godkjent av teatersjefen. Kassen stod i entreen og skulle ikke leveres tilbake før nyttår. Gitte hadde sagt at hun nesten ville bli skuffet om den stod urørt når de kom tilbake.

Jostein visste med seg selv at han aldri ville ta seg til rette i andres hjem, uansett hvor mye de insisterte. Men akkurat kassen med leker vurderte han å hente. Han hadde allerede nevnt for frøken Krag at han kanskje tok en tur ut, og at hun ikke måtte stå med middag til ham. Hun hadde nok å gjøre fra før, og for ham passet det best å slippe tidspresset ved å følge med på klokken akkurat i dag. Nå gjentok han det, mest for å minne henne på det, så hun ikke satte himmel og jord i bevegelse om han var borte noen timer.

– Litt luftforandring har jo aldri skadet noen, la han til med et blikk bort på henne.

– De er i sorg, unge mann, og nå er det sorgen som kommer til uttrykk, svarte frøken Krag bestemt. – Da er det vanskelig å forstå sin egen situasjon, eller å finne glede i den enkle hverdagen. Ikke desto mindre skylder jeg faren Deres å ta litt ekstra hånd om Dem og barna i denne vanskelige stunden. Jeg er tilbake så fort jeg kan! Men ikke før jeg har fått tak i et glass syltede kirsebær, koste hva det koste vil!

Før Jostein fikk sukk fra seg, var hun borte. Det ergret ham at hun overkjørte ham på denne måten uten å høre på hva han faktisk sa. Ikke bare var det frustrerende at hun stadig trakk sorgen frem som en forklaring på alt, men han kunne jo heller ikke ta til motmæle og si at han ikke sørget. Det virket så fryktelig kynisk, og ble feil uansett hvor pent han pakket det inn. Dessuten hadde han aldri ønsket Juliane død. Tvert imot. Han hadde unnet henne et godt liv, bare ikke med ham.

Og der lå den brutale sannheten. En tanke så skyldbelagt at han knapt kunne se den i øynene – og likevel kom den tilbake natt etter natt. Han visste ikke om det var skyldfølelsen som holdt ham våken, eller om det var tanken på at dette hadde vært et fortvilet rop om hjelp fra Julianes side. Alltid var det det samme han så for seg: Juliane som hang fast i noe på sjøens bunn, og fortvilet prøvde å komme løs. Erik hadde bedt ham glemme dette, men tanken hjemsøkte ham når han trengte å sove som mest. Natten gav ham ingen nåde.

Thea ble skiftevis varm og kald da det slitte emaljeskiltet med «Lille Blaagaardsstrædet» plutselig dukket opp. Hun hadde trodd at det skulle være vanskeligere å finne adressen ut ifra den omstendelige veibeskrivelsen madam Birke hadde tegnet opp for henne på et sammenbrettet ark.

Hun stanset, måtte samle seg et øyeblikk mens blikket gled inn i den smale gaten. Tenk at et eller annet sted mellom disse bygårdene befant Jostein seg – hvis han da var hjemme.

– Kjære Paal Martin, la dette går bra, mumlet hun mens hjertet banket urolig og kulden bet i kinnene.

To minutter senere stod hun foran den blå fløydøren med nummer 18. Hun løftet hånden og banket på. Først forsiktig, deretter hardere. Ingen svarte. Hun ble i villrede og trådte et skritt tilbake, og skottet opp mot rutene på kvisten. Ifølge det Paal Martin hadde fortalt, måtte det jo være der oppe Jostein holdt til. Og det var lys i vinduene, så hun.

Forsiktig prøvde hun dørhåndtaket. Døren var ulåst. Var det meningen at man bare skulle gå rett inn? Paal Martin hadde gjort det, og han hadde visst gått rett opp til kvisten også. Thea nølte. Hun hadde ikke glemt reglementet som frøken Krag hadde sendt hjem til dem. Det strenge forbudet mot kvinnebesøk lå fortsatt friskt i minnet. Dersom frøken Krag var like prippen som hun hadde fått inntrykk av, var det nok tryggest å melde sin ankomst først. På den måten ville hun også få avklart om hun var ventet eller ikke.

Ut ifra Paal Martins beskrivelser skjønte hun at frøken Krag måtte bo bak døren til høyre for den lille avsatsen. Thea tok de få trappetrinnene opp, og fikk sin mistanke bekreftet da hun så embetsmannsdatterens navn inngravert på messingskiltet. Hun rettet på hatten, dro av seg de lange hanskene og trakk pusten dypt før hun banket på. Hun banket både to og tre ganger, uten å få respons.

– Hallo? ropte hun forsiktig inn mot dørsprekken. – Er det noen hjemme?

Samtidig med dette hadde Jostein bestemt seg for å sykle til Brumleby med barna for å hente kassen med leker.

– Kanskje vi kan kjøpe et bitte lite juletre også og sette det på bordet, foreslo han, mens barna satt i sengen til Juliane og bladde i en billedbok, og han vasket over gulvet med grønnsåpevann. Det var tross alt lille julaften.

– Jaaa! jublet barna i kor.

Jostein smilte til dem. Det skulle ikke mye til for å glede dem.

– Men kan dere sitte pent i to minutter til? spurte han. – Gulvet er ikke tørt ennå. Pappa skal bare sette bøtten med det skitne vannet ut i gangen, så tar vi den med ned når vi går.

Han avbrøt seg selv da han åpnet døren og hørte en kvinnestemme som ropte «hallo».

– Hallo? svarte han, uten å kunne se hvem det var. – Hvis det er frøken Krag De skal til, så er hun hos kjøpmannen, forklarte han og lente seg over rekkverket.

I skjæret fra parafinlampen på veggen så han en kvinne med pelskrage og stor hatt stå nede i oppgangen. Også hun hadde viklet et sjal rundt hatten sin, akkurat som frøken Krag. Men der hvor husvertinnen hadde hatt hektiske roser i kinnene og et bestemt drag rundt munnen da hun gikk, virket denne fremmede nærmest blek, der store mørke øyne så opp på ham, som om de søkte etter noe kjent.

I neste øyeblikk stod han som lamslått.

– Thea? Han stirret ned på henne som om han hadde sett et spøkelse. – I alle dager … Er det deg?

– Hallo, Jostein. Har du ikke fått brevet fra tante Ragnhild? lød det engstelig. – Det er dine tanters forslag … at jeg skulle komme og avlaste deg litt med barna.

Jostein åpnet munnen, men fikk ikke frem et ord. Fortumlet ristet han på hodet, som for å si at han ikke skjønte noen ting.

– Nei … nei, jeg har ikke fått noe brev, svarte han omsider, så behersket han kunne. – Vent litt.

Han snudde seg mot rommet bak seg.

– Barn, bli sittende pent, ropte han og var alt på vei mot trappen. – Pappa kommer straks!

Deretter grep han tak i gelenderet og fløy ned, to trinn om gangen. Da han nådde bunnen, ble han stående et øyeblikk foran henne, varm og rådvill.

– Thea … Nå ble jeg fullstendig overrumplet. Jeg vet ikke hva jeg skal si …

Thea stirret fortvilet på ham.

– Det gjør meg så vondt med Juliane … Stemmen skalv da hun grep hendene hans. – Vi har tenkt så mye på deg og barna. Vi har følt oss så hjelpeløse. Ord blir så fattige, men jeg bringer deg de største og varmeste kondolanser fra oss alle!

Jostein svelget, men sa ingenting. Øynene hans ble blanke.

– Jeg håper ikke du misforstår mitt besøk? innskjøt Thea nesten hviskende. – Det er så vanskelig å finne de rette ordene, men du skal vite at det skjærer meg i hjertet å tenke på deg og barna.

Hun så på ham, søkte etter et tegn på at hun ikke hadde trådt over en grense.

Han svarte ikke med ord, men trykket hånden hennes hardt, som om han trengte noe virkelig å holde fast i.

– Takk, mumlet han så. Det var som han først nå forstod hvor alene han hadde vært. – Takk for at du kom. Og du trenger ikke å engste deg. Jeg misforstår ikke noe.


Kapittel 2

Den store sinnsbevegelsen satt fortsatt i Jostein da Thea litt senere stod oppe på kvisten.

– Herregud, så store barna er blitt, mumlet hun overveldet og gikk mot sengen der de satt storøyde og stirret på henne. – Dere husker nok ikke tante Thea, smilte hun til dem og strøk dem begge på kinnet. – Men jeg husker dere.

Hun satte seg på huk foran dem og pekte på boken de bladde i. – Er det en fin bok? Det er i hvert fall en flott hest, nikket hun mot bildet. – Og så søt harepus.

Henrik nikket og så på henne. – Vi skal kjøpe juletre, sa han.

– Stort tre, ivret Myrna, mens dype smilehull kom til syne på de myke kinnene.

– Nei, Myrla, rettet broren henne. Han kalte henne fortsatt for Myrla. – Pappa sa et lite tre.

Thea satt som trollbundet. Hun forstod ikke hvordan det var mulig at så mye kunne forandre seg på ett eneste år. Plutselig var barna blitt små mennesker – med egne tanker, egne ord, og en søskenkjærlighet som rørte henne dypt. Det var henne en gåte hvordan Juliane hadde klart å forlate barna og dette livet med Jostein.

– Ja, det blir bare et lite tre, Myrna, hørte hun Jostein si i bakgrunnen. – Men skal vi spørre tante Thea om hun vil ha en kopp kaffe? Og så må vi høre hvordan hun har kommet hit, og hvordan vi kan få henne innlosjert.

Thea snudde seg mot Jostein mens hun i stjålne glimt tok innover seg kvistleiligheten: skråtaket med de to rutene, de adskilte sengene for voksne, barnesengene, det gamle spisebordet, en slitt lenestol og en knitrende ovn. Alt sammen så enkelt, men likevel rent og varmt.

– Jeg er blitt innlosjert på Madam Birkes pensjonat i Rosesmuget nummer to, hvis du vet hvor det ligger? hørte hun seg selv svare.

Jostein ristet ettertenksom på hodet. – Ikke sånn på stående fot, svarte han. – Er det langt unna?

– Ikke så veldig langt, egentlig, svarte hun. – Men du, stod dere og skulle ut av døren, kan jeg komme tilbake senere.

– Nei, jeg hadde bare lovet barna at vi skulle sykle opp og hente en kasse med noen leker, og kanskje finne et lite juletre til å ha på bordet. Men det er ingen hast, tilføyde han raskt. – Jeg setter over kaffevann hvis du vil ha en kopp kaffe?

Thea var så takknemlig for måten hun var blitt tatt imot på, at hun ikke ønsket å være til bry, men heller gi Jostein anledning til å fordøye det uventede besøket.

– Nei takk, den kaffen vil jeg heller ha til gode når dere har fått gjort det dere skal, smilte hun alvorlig til ham. – Jeg vet heller ikke hvor heldig det er at jeg sitter her oppe uten at mitt besøk er godkjent av frøken Krag først?

– Det er ikke noe å bry seg om, svarte Jostein, selv om han visste at dette besøket ville slå bena bort under frøken Krag når hun fikk vite hvem som hadde vært her.

Men trengte hun egentlig å få vite det? Hvis han bare holdt kvinnene adskilt, og gjorde en avtale med Thea om å møtes et annet sted, kunne de begge slippe de konfronterende spørsmålene han visste ville komme dersom frøken Krag fikk nyss i dette.

– Dere er for øvrig hjertelig velkomne til å komme og besøke meg på pensjonatet, hvis dere får tid og lyst, hørte han Thea si i det samme, nesten som om hun hadde lest tankene hans. – Madam Birke fortalte meg, da hun tegnet denne veibeskrivelsen, at det skulle settes opp et juletre i fellesstuen i kveld, med servering av risengrynsgrøt og rød saft fra klokken fem til ni. Hun sa at det var åpent for alle – og gratis for barn under tre år. En porsjon grøt koster ti øre for voksne og femogtyve øre ved påfyll – inkludert kaffe og småkaker etterpå.

– Du verden, det hørtes da raust ut, svarte Jostein overrasket, selv om han visste at det slett ikke var uvanlig at pensjonatene kunne ha slike opplegg rundt høytidene. Og var de drevet av enslige og eldre madammer – enkefruer, eller evig ugifte som frøken Krag – så var denne omsorgen noe man fikk med på kjøpet når man ble innlosjert. Det samme gjaldt en rekke strenge og moralske regler.

Men han regnet med at Thea var kjent med reglementet, og at hun hadde skrevet under da hun skrev seg inn.

– Det tror jeg faktisk vi takker ja til, svarte han og smilte forsiktig til henne. – Men du sa at madammen hadde tegnet en veibeskrivelse til deg. Har du den med?

Thea nikket, lettet over at Jostein ikke hadde avvist tilbudet hennes. De måtte jo få snakket om det hun faktisk var kommet for, det vanskelige spørsmålet om hun skulle ta barna med seg hjem til Jellerød. Det var ikke noe man kunne avgjøre på noen minutter, tenkte hun, og fisket arket opp av kåpelommen. Hun visste det ville kreve en rolig og redelig samtale, og ifølge Paal Martin var ikke det så lett å få til med frøken Krag forstyrrende bak i kulissene. Hun brettet ut arket og rakte det til Jostein.

Han tok imot, snudde det et par ganger, og så plutselig opp. – Rosesmuget … ja, selvfølgelig, sa han. – Det ligger jo oppe ved Rosenvænget, bare et steinkast fra Trianglen. Han så nesten litt forbløffet ut. – Da har du gått like langt som vi hadde tenkt å sykle etterpå.

– Å? svarte Thea. – København er helt ukjent for meg, med alle disse fremmede gatene og stredene som går på kryss og tvers. Hun tilstod at hun hadde vært redd for ikke å finne frem. – Jeg skjønte ikke stort av disse pilene madam Birke hadde tegnet. Plutselig stod jeg ved Lille Blaagaardsstrædet. Det føltes mer som slumpelykke enn forstand.

Jostein smilte. – Jeg synes det er modig gjort at du har våget deg ut på dette alene, sa han og kastet et nytt blikk på kartet. – Se her. Trianglen er jo et knutepunkt. Sporvognen går jevnt og trutt derfra og ned til Blaagaardsgade. Det tar kanskje et kvarter. Men har du gått hele veien?

Thea nikket. – Det er mulig at madam Birke nevnte noe om en sporvogn, men når alt er ukjent, er det ikke så lett å følge andres veiledning.

Jostein ble stående et øyeblikk og tenke. Så gled et stille lys over ansiktet hans. – Men vet du hva, Thea, jeg har en idé!

Han møtte blikket hennes, og Thea ante et ømt drag bak de gnistrende, grønne øynene.

– Du har allerede gått langt nok i dag. Hva om jeg hjelper deg på sporvognen borte i sidegaten her? Hvis du vil være så snill å ta med barnevognen – jeg skal hjelpe deg både på og av med den – så tar jeg ungene med i sykkelkassen, de er vant til det. Da kan vi møtes oppe ved Trianglen.

Han pekte på kartet mens han forklarte.

– Det tar bare seks–syv minutter å sykle dit. Og når vi er der oppe, kjøper jeg et lite juletre på torget og setter det i barnevognen. Så kanskje jeg kan be deg trille det med til pensjonatet, mens jeg svinger innom Brumleby for å hente kassen med leker. Det tar høyst ti minutter. Så kommer vi etter.

Thea så på ham, både rørt og litt overveldet. Det var så likt Jostein, denne blandingen av praktisk sans og omsorg. Han fikk alt til å høres så enkelt ut. Men hun stolte på at han hadde kontroll, og nikket til ham. Det fantes ingenting hun heller ville enn å stå ved Josteins side og hjelpe ham å innfri løftene han hadde gitt barna.

Det duftet kanel og ved i fellesstuen på madam Birkes pensjonat. I det ene hjørnet knitret det fra en gammel ovn, og i det andre stod et juletre, enkelt pyntet med vokslys og røde sløyfer.

– Se, pappa! Myrna pekte med skjeen mot juletreet.

– Ja, det er fint, nikket Jostein, – men nå må du passe på å holde skjeen over tallerkenen, så du ikke søler grøt overalt.

Thea smilte, lettet over at alt hadde gått etter planen. Jostein hadde funnet et lite, vakkert tre som passet helt ypperlig til å ha på bordet. Det var litt mindre enn Myrna, og med tette, jevne greiner. Nå stod det på steinhellen ute ved den mørkerøde ytterdøren, i god avstand fra lyktene som var satt opp. Madam Birke hadde gitt sin velsignelse, både til treet og til at Jostein og barna fikk komme og spise.

Barnevognen og kassen med leker stod inne på rommet til Thea, slik at hun og Jostein fikk anledning til å snakke om de praktiske spørsmålene rundt barna mens de små var opptatt med lek. Nå satt hun ved bordet, omgitt av denne lille, fine familien og spiste risengrynsgrøt – bare tre timer etter at hun hadde gått i land i en helt ukjent by.

– Likte dere grøten? spurte hun barna, og strøk Henrik vennlig på kinnet. Han satt ved siden av henne, mens Myrna satt rett overfor, ved siden av Jostein.

Begge nikket. Thea var overrasket over hvordan barna uten videre hadde godtatt at hun var sammen med dem. Hun merket at Henrik betraktet henne litt i det skjulte, både da Jostein insisterte på å betale sporvognen for henne, og da de gikk rundt på torget og barna skulle hjelpe Jostein å velge ut et lite tre som passet til kvisten, samt under dette måltidet. Men hver gang hun smilte til gutten, smilte han alltid tilbake.

– Mor er død, sa han plutselig.

Et øyeblikk ble Thea fullstendig satt ut av spill, men hun hentet seg raskt inn igjen.

– Det vet jeg, Henrik. Det er veldig leit, sa hun mykt, og hadde bare lyst til å klemme ham. Samtidig var hun redd for å gjøre vondt verre hvis gutten begynte å gråte.

– Hun ligger nede i jorden, la han til og spiste videre, som om det bare var en liten detalj som hørte med.

Myrna sa et eller annet som Thea ikke forstod, mens den lille jenta ristet på hodet.

– Nei, mor hverken fryser eller har det vondt, hørte hun Jostein si lavmælt idet han tørket bort litt grøt fra datterens kinn.

Thea kjente hvordan det knøt seg i magen, det var så brutalt ærlig og samtidig så sårt. Plutselig ble hun oppmerksom på at madam Birke gikk rundt og snakket litt med dem som satt ved bordene, og før hun visste ordet av det, stod madammen ved bordet deres.

– Jeg håper maten smakte? begynte hun.

Thea og Jostein forsikret at det gjorde den så absolutt.

– Det var godt å høre, takket hun, og sa at etterpå var de velkomne til å hente glanspapir, saks og lim borte på bordet ved siden av døren.

Tanken var at de som hadde tid og lyst kunne sitte og lage litt juletrepynt til kaffen. Barna fikk lov å ta et flettet hjerte eller kremmerhus med hjem hver, men ellers var det hyggelig om de besøkende ville bidra med litt ekstra pynt til juletreet borte i hjørnet.

– Takk, veldig hyggelig, nikket Jostein. – Må det være med det samme, eller kan man drøye det et par timer?

– Det er helt opp til dere, svarte hun, og sa at det naturligvis var frivillig. – Dørene stenger klokken ti, og dere som ikke er innlosjert, må være ute til da, men det er jo fortsatt noen timer igjen.

Thea kikket bort på Jostein da madammen forsvant videre bort til det neste bordet. – Er det noe dere har lyst til? spurte hun.

– Ja, det synes jeg høres ut som en koselig syssel, men kanskje vi bare kan vente litt?

Thea la merke til at Jostein gned seg lett over tinningen.

– Har du vondt i hodet? spurte hun forsiktig.

Jostein nølte, han ville nødig sitte her og beklage seg. – Det er ikke noe å bry seg om. Jeg er bare litt tung i hodet.

Thea syntes det var leit å høre, og sa at hun håpet at han ikke var i ferd med å bli syk.

– Nei, det tror jeg ikke, men jeg har ikke sovet så mye de siste ukene.

– Herregud, det skjønner jeg jo, svarte Thea nesten forskrekket over at hun ikke hadde koblet det sammen før nå. – Er det noe jeg kan gjøre? Vil du gå inn og hvile deg litt på rommet, så kan jeg gjerne sitte her og flette litt hjerter med barna, hvis de godtar det?

Jostein avslo høflig. Han var ikke kommet på besøk for å sove, og det sa han også.

– Jeg er ganske sikker på at barna godtar det – og deg – så det byr ikke på noen vanskeligheter. Saken er at jeg ikke klarer å falle i søvn. Det er noen bilder jeg ikke får bort inne i hodet. Det er vanskelig å forklare … Særlig med små ører i nærheten, men det dreier seg om det siste hun må ha tenkt og følt … Juliane altså. Det går bra om dagen, men når jeg skal sove, så kommer tankene.

Thea kjente en stille smerte bre seg i brystet. Hun nikket til ham, og ønsket så inderlig å kunne ta noe av byrden fra ham, men forstod også at det ikke var lett å sette ord på det i barnas nærvær.

– Har du noen gang fått hodebunnsbehandling? spurte hun, klar over at hun måtte gå varsomt frem, så han ikke misforstod henne. Hun så at han ristet på hodet, skjønte at han ikke helt forstod spørsmålet. – Du skjønner, det fikk jeg av fru Andersen da jeg var tjenestepike hos dem, redegjorde hun. – Det hjalp meg virkelig til å slappe av etter endt arbeidsdag og få tankene til å falle til ro. Hadde det ikke vært fordi mor og guttene ventet hjemme, så tror jeg at jeg hadde sovnet, så søvndyssende var det.

Jostein sperret forbauset øynene opp og lurte på hva det gikk ut på?

Thea forklarte og sa at hun hadde brukt det med hell på jentene hjemme på gården også. Faktisk flere ganger.

– Ikke fordi de skulle sove, understreket hun, – men fordi jeg ville de skulle kjenne hvor avslappende det var. Knut har også fått det et par ganger oppe på rommet, og begge gangene falt han i søvn og sov til den lyse morgen.

– Du verden, mumlet Jostein, – det høres nesten for godt ut til å være sant?

– Ja, men jeg kan prøve på deg, hvis du vil? svarte hun da madam Birke forsvant ut av døren igjen. – Barna kan leke med lekene sine så lenge. Og hvis du sovner, tar jeg bare barna med hit inn og lager juletrepynt med dem. Kanskje jeg kan trille dem en liten tur i barnevognen også? Poenget er at du skal legge fra deg alle bekymringer, så godt det lar seg gjøre, så tar jeg meg hundre prosent av de små så lenge.

Jostein så på henne, lenge nok til at hun rakk å bli usikker. Deretter nikket han, nesten umerkelig. – Ja … kanskje det er verdt et forsøk.

